钦定古今图书集成/明伦汇编/官常典/第755卷 > 许琰
## 钦定古今图书集成/明伦汇编/官常典/第755卷 > 许琰

按《明外史忠义传》：“琰字玉仲，吴县人。幼有至性，尝刲
臂疗父疾。为诸生，磊落不羁。闻京师陷，大恸，誓不与
贼俱生，欲举义兵讨贼。走告里荐绅，皆不应。端午日
过友人出酒宴饮，琰掷杯大诟曰：‘今何日？我辈读圣
贤书，尚纵酒如平日邪’？拂衣径去。大姓惧贼至，多携
妻子避山谷，琰历走骂之。已聚哭明伦堂，琰独衰杖”
擗踊，号泣尽哀。御史谒文庙，犹吉服，琰率诸生责以
大义，御史惶悚谢罪去。及南都颁《监国诏》，而哀诏犹
未颁。琰益愤痛，趋古庙自经，为人所解，乃步至胥门，
投于河。潞王舟至，急令人扶起，询其故，王嗟叹良久，
识琰者掖之归，家人旦夕守，不得死，遂绝粒。寻闻哀
诏至，即庭中稽首号恸，并不复言，以六月三日卒。乡
人私谥曰“潜忠先生。”南中赠《五经》博士，祀旌忠祠。